戲贈張叔甫
作者：黄庭堅
朝代：宋

paragraphs: 團扇復團扇，因風託方便。
銜泥巢君屋，雙燕令人羨。
張公子，時相見。
張公一生江海客，文章獻納麒麟殿。
文采風流今尚存，看君不合長貧賤。
醉中往往愛逃禪，解道澄江靜如練。
淮南百宗經行處，携手落日回高宴。
城上烏，尾畢逋。
塵沙立暝途，惟有摩尼珠。
雲夢澤南州，更有赤須胡。
與君歌一曲，長鋏歸來乎。
出無車，食無魚。
不須聞此意慘愴，幸是元無免破除。
脫吾帽，向君笑。
有似山開萬里雲，論心何必先同調。
河之水，去悠悠。
將家就魚米，四海一扁舟。
頭陀雲外多僧氣，直到湖南天盡頭。
潭府邑中甚淳古，還如何遜在揚州。
但得長年飽喫飯，苦無官况莫來休。